रांची. महेश यादव रांची ब्रेन ट्यूमर का ऑपरेशन कराने आया था। हर दूसरे सप्ताह उसे चक्कर आते हैं और वह बेहोश हो जाता है। इलाज के लिए जो पैसा लाया, वह भी खत्म हो चुका। यहां तक कि ऑपरेशन के लिए उसका सिर भी मुंडवा दिया गया। लेकिन, उसका इंतजार खत्म नहीं हो रहा है। राज्य के सबसे बड़े अस्पताल रिम्स से उसे मिलती है सिर्फ तारीख। एक के दूसरी, फिर तीसरी और फिर चौथी। इस सिलसिले से उसके साथ आए परिजन भी परेशान हो चुके हैं। अब तो वह हाथ में निडिल सेट (जेल्को) लगाए परिवार के साथ रिम्स गेट के बाहर बैठा रहता है।
महेश बिहार के गया से यहां आया है। और करीब डेढ़ माह से अधिक समय से रिम्स के न्यूरो वार्ड में भर्ती है। उसका इलाज डॉ.डीबी सहाय कर रहे हैं। लेकिन, महेश का कहना है कि उन तक तो पहुंचना ही मुश्किल है। उनके जूनियर डॉ.आनंद से जब वह ऑपरेशन के बारे में पूछता है, तो वे उसे डांटकर भगा देते हैं। वह कहते हैं कि ऑपरेशन जब होना होगा, हो जाएगा। अपने बेड पर इंतजार करो। इधर, महेश की हालत लगातार बिगड़ रही है। वह रिम्स परिसर में कई बार बेहोश हो चुका है। परिजन यह बात डॉक्टर को भी बता चुके हैं। लेकिन, कुछ नहीं किया जाता।
रिम्स में डेढ़ महीने से ब्रेन ट्यूमर के ऑपरेशन का इंतजार कर रहा है गया से आया महेश
सिर मुंडवाया, फिर भी नहीं किया ऑपरेशन
महेश के परिजनों ने बताया कि डॉक्टर ने मंगलवार को ऑपरेशन करने की बात कही और कहा कि इसके लिए सिर मुंडवा ले। महेश ने बाल कटवा दिए, लेकिन मंगलवार को दिनभर वह इस इंतजार में बैठा रहा कि उसे बुलाया जाएगा। पर, फिर ऑपरेशन नहीं हुआ। ऑपरेशन के चक्कर में उसने दिनभर कुछ खाया-पिया भी नहीं। उसका कहना था कि शायद डॉक्टर भूखे पेट रहने को कहें।
परिजन लगा रहे गया से रांची के बार-बार चक्कर
महेश का कहना है कि वह रिम्स में कम खर्च में इलाज हो जाने की उम्मीद लिए भर्ती हुआ था। लेकिन, यहां तो इंतजार में ही सारा पैसा खर्च हो गया। अगर मैं सीधे किसी निजी अस्पताल गया होता, तो शायद इतने खर्च में ऑपरेशन भी हो जाता। उधर, बार-बार ऑपरेशन की तारीख मिलने पर वह गया से परिजनों को बुला लेता है। वे भी गया से यहां का बार-बार चक्कर लगाते हैं।
डॉक्टर को ये भी नहीं पता, कौन है महेश
वह डेढ़ महीने से जिन डॉक्टर से इलाज करा रहा है। उन्हें यह भी नहीं पता महेश कौन है। हमने डॉ. सीबी सहाय से उसके ऑपरेशन में देरी को लेकर बात की, तो वे बोले मुझे इस मरीज की जानकारी नहीं है। जब हमने उसके बारे में पूरी जानकारी दी, तो बोले कि पता करते हैं कि क्यों नहीं हो रहा ऑपरेशन।
लोड अधिक होने से होती है देर
॥अस्पताल में मरीजों और उनके परिजनों की भारी भीड़ है। हम किसी को इनकार भी नहीं कर सकते। न्यूरो सर्जरी में भी मरीजों का बहुत अधिक लोड है। इसलिए महेश के मामले में देर हो रही होगी। डॉक्टर ने यदि मरीज का सिर मुंडवाया है, तो ऑपरेशन के लिए ही ऐसा होगा। कई बार ज्यादा कांप्लीकेशन के कारण भी अधिक समय लग जाता है। ऑपरेशन टल जाते हैं। मैं देखता हूं, महेश के साथ क्या परेशानी है।॥
डॉ. तुलसी महतो, निदेशक रिम्स
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva